b'\n_START_ARTICLE_\nKarali\xc5\xb3 kova\n_START_SECTION_\nSiu\xc5\xbeetas\n_START_PARAGRAPH_\nKnygoje \xe2\x80\x9eKarali\xc5\xb3 kova\xe2\x80\x9c apra\xc5\xa1omas Vesteroso Septyniose karalyst\xc4\x97se vykstantis pilietinis karas, tuo tarpu Nakties sargyba surengia \xc5\xbevalgom\xc4\x85j\xc4\xaf \xc5\xbeyg\xc4\xaf, siekdami i\xc5\xa1siai\xc5\xa1kinti paslapties kupinas aplinkybes, galimai susijusias su u\xc5\xbe sienos gyvenan\xc4\x8diais vaildlingais, save besivadinan\xc4\x8diais laisvais \xc5\xbemon\xc4\x97mis. Tuo pat metu Daneiris Targeirin t\xc4\x99sia savo planus atsikovoti jos giminei kadaise priklausiusias Septynias karalystes.\n_START_SECTION_\nSeptynios karalyst\xc4\x97s\n_START_PARAGRAPH_\nMirus karaliui Robertui Barateonui, jo pos\xc5\xabnis D\xc5\xbeofris Barateonas bei broliai Renlis ir Stanis paskelbia pretenzijas \xc4\xaf Vesteroso sost\xc4\x85. Robas Starkas paskelbiamas karaliumi \xc5\xa0iaur\xc4\x97je, tuo tarpu Beilonas Greid\xc5\xbeojus apsiskelbia Gele\xc5\xbeini\xc5\xb3 sal\xc5\xb3 karaliumi ir u\xc5\xbepuola vakarin\xc4\x99 \xc5\xa0iaur\xc4\x97s regiono pakrant\xc4\x99._NEWLINE_Prasideda vadinamasis Penki\xc5\xb3 karali\xc5\xb3 karas. Stanio Barateono ir jo brolio Renlio m\xc5\xab\xc5\xa1io i\xc5\xa1vakar\xc4\x97se Renlis nu\xc5\xbeudomas jo brolio dvasinink\xc4\x97s Melisandros, kilusios i\xc5\xa1 A\xc5\xa1ai, ker\xc5\xb3. \xc5\xa0iaur\xc4\x97je susikauna karaliaus Robo ir Taivino Lanisterio kariaunos, tuo tarpu Teonas Greid\xc5\xbeojus, pasinaudoj\xc4\x99s m\xc5\xab\xc5\xa1i\xc5\xb3 \xc4\xafkar\xc5\xa1\xc4\x8diu, surengia Vinterfelo apgult\xc4\xaf. Robui Starkui skinant laurus viename po kito m\xc5\xab\xc5\xa1yje prie\xc5\xa1 Lanisterius, pats Taivinas pradeda puolim\xc4\x85, bet yra priverstas pasitraukti, pasklidus \xc5\xbeiniai, jog Stanis Barateonas pasuko link Karaliaus Uosto, kur\xc4\xaf apginti ruo\xc5\xa1iasi Tyrionas Lanisteris, ketindamas prie\xc5\xa1o laivus sulaikyti graiki\xc5\xa1k\xc4\x85ja ugnimi ir masyvia miesto kalvi\xc5\xb3 nukaldinta grandine.\n_START_SECTION_\nSiena\n_START_PARAGRAPH_\nNakties sargybos \xc5\xbevalgai i\xc5\xa1siai\xc5\xa1kina, jog vaildlingus po viena v\xc4\x97liava vienija Mansas Reideris, apsiskelb\xc4\x99s \xe2\x80\x9ekaraliumi anapus Sienos\xe2\x80\x9c. Ties Skirlingo per\xc4\x97ja Korinas Halfhandas ir D\xc5\xbeonas Snou \xc4\xafspraud\xc5\xbeiami \xc4\xaf kamp\xc4\x85, tad Korinas paliepia Snou pasiduoti \xc4\xaf nelaisv\xc4\x99 ir i\xc5\xa1siai\xc5\xa1kinti Manso k\xc4\x97slus. Kaip paai\xc5\xa1k\xc4\x97ja, Mansas \xc5\xbeygiuoja sienos link su trisde\xc5\xa1imties t\xc5\xabkstan\xc4\x8di\xc5\xb3 vaildling\xc5\xb3 kariauna, kurios gretose yra varg\xc5\xb3, mil\xc5\xbein\xc5\xb3 ir mamut\xc5\xb3.\n_START_SECTION_\nRytai\n_START_PARAGRAPH_\nDaneiris Targeirin, lydima riterio D\xc5\xbeoros Mormonto ir jos likusi\xc5\xb3 pasek\xc4\x97j\xc5\xb3 bei trij\xc5\xb3 neseniai i\xc5\xa1siritusi\xc5\xb3 drakon\xc5\xb3, pasiekia Karto miest\xc4\x85, kur jai \xc4\xaf draugus ima pir\xc5\xa1tis grupel\xc4\x97 i\xc5\xa1kili\xc5\xb3 miesto pirkli\xc5\xb3 bei ragani\xc5\xb3 gildija, besik\xc4\x97sinantys \xc4\xaf jos drakonus.'